Drittijiet tal-bniedem Minn Dr Alfred Sant Wieħed mill-argumenti li smajt matul kemm ilha għaddejja dil-pandemija tal-Covid-19 u li daqqli stramb kien: Il-miżuri li daħħlu l-gvernijiet biex in-nies tibqa' d-dar u ma toħroġx kienu eċċessivi. Jammontaw għal attakk fuq id-drittijiet tal-bniedem. Dawn id-drittijiet jisħqu fuq il-punt li n-nies għandu jkollha kull dritt tinġabar fit-toroq jew f'xifer il-baħar jew f'kull post publiku li tagħżel, biex tikkustinja, tirrekrea ruħha, tiffanfra u tissoċjalizza bla xkiel. Li twaqqaf ħesrem dawn l-affarijiet hu abbuż kontra drittijiet fondamentali. F'ċerti bliet Ewropej, dan l-argument intuża bħala raġuni… jew skuża… biex titqajjem rewixta publika kontra l-forzi tal-ordni li pprovaw isostnu l-kmand biex in-nies tibqa' ġewwa. Kieku l-pajjiżi Ewropej kienu awtoritarji… li ma naħsibx li huma tabilħaqq… kont nifhem li dil-kontestazzjoni tista' tagħmel sens. Imma dwar li l-pandemija teżisti tassew, ma naħsibx li baqa' dubju. Mhijiex xi mekkaniżmu ta' ripressjoni mill-istat. U allura nifhem kif l-argumenti dwar drittijiet tal-bniedem eċċ. Qed jiġu abbużati. Il-kundanna ġudizjarja f'Pariġi tal-eks President Nicholas Sarkozy għal abbuż tal-poter u korruzzjoni hi aħbar qawwija. Sarkozy weħel talanqas sena ħabs… għalkemm mid-dehra offrewlu li jqattagħha msakkar f'daru. Ta' qablu wkoll kellhom id-dwejjaq mal-investigaturi polizjeski… l-eks President Chirac ittella' l-qorti u nstab ħati… imma fuq abbużi li twettqu qabel laħaq President ta' Franza. Did-darba, l-ħtija nstabet dwar reati mwettqa mill-Presidenza ta' Franza. M'ilux wisq, kien hemm l-iskandlu tal-eks Prim Ministru Francois Fillon, li nstab li għamel snin sħaħ jara kif jiskrokkja lill-Parlament Franċiż minn mijiet ta' eluf ta' ewro bi ħlasijiet għal impjiegi fittizji lil martu u oħrajn minn familtu. Skandli ta' dan it-tip, ovvja, jimminaw il-fiduċja li jista' jkollhom iċ-ċittadini fit-tmexxija publika. Imma l-fatt li l-abbużi jiġu segwiti sal-aħħar, anke jekk wara li jkunu għaddew is-snin, forsi jerġa' jrendi lura liċ-ċittadini dik il-fiduċja li jkunu tilfu. Snin ilu, kienu popolari fostna dawk li konna nsejħulhom rock operas – kemm importati, kemm imtellgħa direttament minn Malta u anke bil-Malti. Niftakar fil-wirjiet li sħabi u jien konna ntellgħu fil-ġonna tal-Argotti l-Furjana, b'xogħlijiet bil-Malti li kienu jxaqilbu l-aktar lejn temi "storiċi" Maltin imma mhux biss. M'inix intiż dwar x'ħa post divertiment ta' dak it-tip. Kien jiġbed l-aktar, u aħjar inkunu ċari dwar hekk, persuni ta' mezz'età u ixjeħ, għalkemm imbagħad iż-żgħażagħ kienu jikkompetu biex jieħdu sehem fuq il-palk jew urajh. L-udjenzi kienu jkunu l-aktar mill-klassi tal-ħaddiema. X'sar minn dawk l-udjenzi? B'liema mod qed jirrekreaw rwieħhom fiċ-ċirkostanzi tal-lum?